Kim Andersen (V), 2001-03-15:
Det er nu fjerde gang, at vi har dette forslag oppe og vende her i Folketinget.
Det er nu fjerde gang, det er nødvendigt at påpege forvaltningens etiske problemer ved den nuværende praksis.
Spørgsmålet er, om det nu bliver fjerde gang, regeringen fuldstændig og ureflekteret vil affeje kritikken og forslaget.
I dag er det sådan, at bekæmpelsesmiddelstatistik bearbejdes i Miljø- og Energiministeriet.
Vores ønske er, at udarbejdelsen af den type statistik udelukkende foregår i Danmarks Statistik.
Det bør ske for at løsrive udarbejdelsen af bekæmpelsesmiddelstatistik fra politiske interesser og dermed sikre statistikkens troværdighed.
Vi fremsætter nu forslaget for fjerde gang, fordi diskussionen stadig ikke handler om samarbejdsaftaler, som det har været regeringens undskyldning hidtil.
Der er tale om et principielt forvaltningsspørgsmål, som endnu ikke er løst.
Og: Hvor er det mest hensigtsmæssigt at lægge forvaltningen i forhold til faglighed og effektivitet?
Med udgangspunkt i disse to kriterier kan det hurtigt fastslås, at udarbejdelsen af bekæmpelsesmiddelstatistik selvfølgelig bør lægges hos Danmarks Statistik.
Det gælder, hvilke data man vælger at indsamle, metoden for indsamlingen, bearbejdelsen af de valgte data og endelig præsentationen af resultaterne.
Statistik er således ikke bare statistik.
Nej, statistik er en selektiv fremstilling af en udvalgt problemstilling.
Er der grund til at tro, at ministerierne udgør politisk neutrale institutioner?
Og efter debatten den 16. januar i år under forespørgsel nr. F 20, hvor et flertal påpegede og kritiserede den markante stigning i partipolitiske aktiviteter i forvaltningen under den nuværende regering, kan ingen længere tillade sig at være politisk naiv. Politisering af forvaltningen er ikke længere udelukkende et akademisk spørgsmål.
Nej, det er desværre blevet alt for relevant under den nuværende regering.
Det forhold blev understreget i forbindelse med sagen om Finansministeriets partipolitisk motiverede og dybt kritisable notat omkring Venstres økonomiske politik.
Det er hermed ikke sagt, at der rent faktisk bliver manipuleret med tallene i Miljø- og Energiministeriet, men statistikkens selektive natur gør muligheden snublende nær.
Vores ønske er at fjerne den mulighed, før problemet får en chance for at blusse op.
Problemet, vi står over for, må være ganske tydeligt.
For det første har vi at gøre med statistik, som i sin natur er farvet af forskellige fra- og tilvalg.
For det andet har vi placeret elementer af den statistiske udarbejdelse i institutioner, der har en politisk interesse i resultatet, og for det tredje har vi en regering, der hidtil ikke har holdt sig tilbage med hensyn til politisk brug af forvaltningsapparatet.
For at sikre tilliden til bekæmpelsesmiddelstatistikken bør udarbejdelsen af denne flyttes fra Danmarks Statistik, men der findes yderligere en grund, nemlig behovet for at effektivisere den. Det ville være en formildende omstændighed, hvis blot ministeriets produktion af statistikken foregik hurtigere og mere professionelt.
Danmarks Statistik har stor institutionel viden omkring statistik og en medarbejderstab, hvis professionalisme er knyttet til levering af et godt og upolitisk resultat.
Det er det, vi også skal opnå på dette område, og derfor har vi genfremsat forslaget, som vi håber, at vi denne gang kan få en mere positiv behandling af, end vi tidligere har set.
Vi mener dette forslag helhjertet.
Det står højt på vores dagsorden.
Vi mener, det er politisk væsentligt og af betydning for miljøpolitikken i landet - derfor vores vedholdenhed i sagen.